## Uredba o poljoprivredi i šumarstvu za vrijeme ratnog stanja ili u slučaju ugroženosti neovisnosti i jedinstvenosti Republike Hrvatske

### NN 55/1991 (25.10.1991.), Uredba o poljoprivredi i šumarstvu za vrijeme ratnog stanja ili u slučaju ugroženosti neovisnosti i jedinstvenosti Republike Hrvatske

# PREDSJEDNIK REPUBLIKE HRVATSKE

Na temelju članka l01. stavka 1. Ustava Republike Hrvatske, na prijedlog
Vlade Republike Hrvatske, donosim

## UREDBU

### o poljoprivredi i šumarstvu za vrijeme ratnog stanja ili u slučaju ugroženosti neovisnosti i jedinstvenosti Republike Hrvatske

Članak 1.

Propisi kojima se uređuje oblast poljoprivrede, prerade poljoprivrednih
proizvoda, slatkovodnog ribarstva i prerade ribe, šumarstva, zaštite bilja
od bolesti i štetočina, prerade drveta, lovstva i veterinarske djelatnosti
koji vrijede na dan stupanja na snagu ove uredbe primjenjivat će se i za
vrijeme ratnog stanja ili u slučaju ugroženosti neovisnosti ili jedinstvenosti
Republike Hrvatske, ako ovom uredbom ili drugom uredbom sa zakonskom snagom
nije drukčije odredeno.

Članak 2.

Vlada Republike Hrvatske može odrediti općinama odnosno gradu Zagrebu
(u daljnjem tekstu: općina) i poduzećima na teritoriju Republike Hrvatske,
proizvodne zadatke, zadatke pružanje usluga i druge mjere u oblasti i djelatnostima
iz članka 1. ove uredbe. O neposredno određenim zadacima i drugim mjerama
iz stavka 1. ovoga članka Vlade Republike Hrvatske obavještava izvršno
vijeće skupštine općine.

Članak 3.

Izvršno vijeće skupštine općine, u skladu s planom obrane općine, zahtjevima
oružanih snaga Republike Hrvatske i zahtjevima Vlade Republike Hrvatske,
može odrediti poduzećima i drugim pravnim osobama i građanima na području
općine proizvodne zadatke, zadatke pružanja usluga i druge mjere u oblasti
i djelatnostima iz članka 1. ove uredbe. Proizvodne zadatke i druge mjere
koje se odnose na individualne poljoprivredne proizvođače neposredno utvrđuje
općinski organ uprave nadležan za poslove privrede rješenjem o zadacima
i mjerama iz ovoga stavka ili navedene poslove prenosi na mjesne zajednice,
ako su za to kadrovski i tehnički osposobljene. Rješenja o zadacima i mjerama
za ostale subjekte iz stavka 1. ovoga članka donosi općinski organ uprave
nadležan za poslove privrede.

Članak 4.

Držaoci sredstava za poljoprivrednu i šumarsku proizvodnju, sredstava
za uzgoj i ulov ribe, sredstava za preradu poljoprivrednih proizvoda, duhana,
ribe i drveta dužni su obavljati proizvodnju odnosno preradu i iskorištavati
sredstva na način i u skladu s planovima ratne proizvodnje i proizvodnim
zadacima određenim prema članku 3. i 4. ove uredbe. Ako se sredstvo za
proizvodnju ili preradu navedeno u stavku 1. ovoga članka, ne koristi odnosno
ne koristi prema svojoj namjeni, izvršno vijeće skupštine općine odredit
će način njegovog korištenja.

Članak 5.

Izvršno vijeće skupštine općine može narediti obveznu organiziranu upotrebu
mehanizacije i drugih sredstava rada u društvenom vlasništvu i vlasništvu
građana radi pravovremenog izvršenja poljoprivrednih odnosno šumskih radova
na području općine.

Članak 6.

Korisnici i vlasnici poljoprivrednog zemljišta dužni su poljoprivredno
zemljište iskorištavati prema njegovoj namjeni te na način da se ostvare
proizvodni zadaci i obveze koji su utvrđeni planom obrane općine odnosno
naređeni putem izvršnih organa Republike odnosno općine.

Članak 7.

Izvršno vijeće skupštine općine može odlućiti da se osim postojećih
ratarskih površina, za ratarsku proizvodnju koriste i pašnjaci, livade,
utrine, voćnjaci, maslinici, vinogradi, šumska zemljišta, neizgrađena građevinska
zemljišta i druge površine, vodeći računa da se korištenjem ovih površina
ne dovodi u pitanje zaštita od erozije i bujica, odnosno očuvanje nasada
u voćnjacima, maslinicima i vinogradima.

Članak 8.

Izvršno vijeće skupštine općine može dozvoliti de sjeme za pojedine
vrste poljoprivrednog bilja može odstupiti od određenih normi kvalitete
kao i upotrebu sjemena nepriznatih sorti, kada nema dovoljno sjemena koje
odgovara propisanoj kvaliteti ili sjemena priznatih sorti.

Članak 9.

Ministarstvo poljoprivrede i šumarstva može dozvoliti da se za određeno
vrijeme stavi u promet određena količina stočne hrane i umjetnih gnojiva
koja ne odgovaraju propisanoj kvaliteti, ako ne sadrže štetne tvari u količinama
većim od dozvoljenih i pod uvjetom da je odstupanje od propisane kvalitete
naznačeno u deklaraciji.

Članak 10.

Za vrijeme ratnog stanja koze se mogu držati i uzgajati u slobodnom
uzgoju.

Članak 11.

Izvršno vijeće skupštine općine može dozvoliti skupljanje šumskih plodova
i drugih sporednih šumskih proizvoda, iskorištavanje humusa, pijeska, šljunka,
kamena i smolarenje, kao i odrediti uvjete i način pašarenja i žirenja
u šumama i na šumskim zemljištima.

Članak 12.

Pojavi li se opasnost od neke opasne zarazne bolesti koja se brzo širi
(epizootija) i koja može ugroziti cijelu Republiku, a koja nije predviđena
zakonom kao zarazna bolest, Ministarstvo poljoprivrede i šumarstva može
odrediti da se za zaštitu od takve zarazne bolesti primjenjuju odredbe
za sprečavanje, suzbijanje i iskorjenjivanje zaraznih bolesti životinja
i druge odredbe predviđene važećim zakonima

Članak 13.

Izvršno vijeće skupštine općine može odrediti da javna poljoprivredna
služba organizira i brine se o primjeni agrotehničkih i zootehničkih mjera
i mjera zaštite bilja na čitavom području općine, bez obzira u čijem su
vlasništvu sredstva za poljoprivrednu proizvodnju i preradu poljoprivrednih
proizvoda. Na području općine gdje ne postoji javna poljoprivredna služba,
izvršno vijeće skupštine općine može odrediti da poslove iz stavka 1. ovoga
članka na čitavom području općine obavlja poljoprivredna stanica odosno
poljoprivredna služba poduzeća, ako takva postoji. Ako na području općine
ne postoji javna poljoprivredna služba odnosno poljoprivredna stanica niti
poljoprivredna služba poduzeća, izvršno vijeće skupštine općine donijet
će odluku da se za izvršenje zadataka iz stavka 1. ovoga članka osnuje
javna poljoprivredna služba. Sredstva za osnivanje te poljoprivredne službe
i stvaranje uvjeta za njezin rad osigurava općina.

Članak 14.

Javna poljoprivredna služba odnosno poljoprivredna stanica ili poljoprivredna
služba poduzeća uz poslove koje obavlja u miru, za vrijeme ratnog stanja
obavlja i slijedeće poslove :

- organizira i nadzire provođenje zaštite bilja na području općine,
u okviru svog djelokruga rada;

- učestvuje u zaštiti i spašavanju bilja od djelovanja borbenih sredstava
neprijatelja, posebno od radiološke, kemijske i biološke kontaminacije
te u uklanjanju posljedica primjene ovih sredstava.

Članak 15.

Veterinarska stanica, uz poslove koje obavlja u miru, za vrijeme ratnog
stanja obavlja i slijedeće poslove:

- učestvuje u zaštiti i spašavanju životinja i namirnica životinjskog
podrijetla od djelovanja borbenih sredstava neprijatelja, posebno od radiološke
kemijske i biološke kontaminacije, te u uklanjanju posljedica primjene
ovih sredstava;

- učestvuje u veterinarskcim zbrinjavanju za potrebe oružanih snaga
Republike Hrvatske. Pri veterinarskoj stanici odnosno ambulanti organizira
se i potkivanje stoke, ako na području općine nema odgovarajućih radionica
koje se bave potkivanjem.

Članak 16.

Izvršno vijeće skupštine općine može povjeriti veterinarskoj stanici
da iz nadležnosti općinskog organa veterinarske inspekcije obavlja poslove
veterinarske inspekcije.

Članak 17.

Vlada Republike Hrvatske utvrđuje područja djelovanja i zadatke onih
poljoprivrednih, prehrambenih, ribarskih, šumarskih i veterinarskih instituta,
zavoda odnosno centara koji su od posebnog značenja za obranu Republike.
Za ostale institute, zavode odnosno centre Ministarstvo poljoprivrede i
šumarstva odredit će obavljanje poslova iz svog djelokruga na području
dviju ili više općina. Poljoprivredni, prehrambeni, ribarski šumarski i
veterinarski instituti i zavodi koje odredi Vlada Republike Hrvatske obavljat
će i određene poslove utvrđivanja i određivanja radiološke, biološke i
kemijske kontaminacije.

Članak 18.

Žalba protiv rješenja donesenih na temelju ove uredbe ne odlaže izvršenje
rješenja.

Članak 19.

U slučaju ako ovlašteni općinski organ ne izvrši zadatke utvrđene ovom
uredbom, propisane mjere poduzet će Ministarstvo poljoprivrede i šumarstva.

Članak 20.

Ministar poljoprivrede i šumarstva može, neovisno od propisanih uvjeta
i postupaka, razriješiti organ upravljanja i direktora odnosno drugi poslovodni
organ poduzeća koja obavljaju djelatnosti u oblasti iz članka 1. ove uredbe
i imenovati novi organ upravljanja odnosno drugi poslovodni organ, izuzev
u poduzećima na kojima postoji vlasništvo. U poduzećima iz stavka 1. ovoga
članka organ upravljanja donosi sve opće akte.

Članak 21.

Ministar poljoprivrede i šumarstva organizira republičku poljoprivrednu,
ribarsku, lovnu i veterinarsku inspekciju, a izvršno vijeće skupštine općine
organizira odgovarajuće prvostepene inspekcije za područje svoje općine.

Članak 22.

Ovlašćuje se ministar poljoprivrede i šumarstva da može, po potrebi,
donijeti bliže propise za provedbu ove uredbe.

Članak 23.

Ova uredba stupa na snagu danom donošenja.

Evidencija broj 35

Broj : 958/91.

Zagreb,10. rujna 1991.

Predsjednik Republike Hrvatske

**dr. Franjo Tuđman, v. r.**

Uredba, NN 55/1991-1515